कश्मीर की वर्तमान 'अशांति’ सुरक्षा बलों के हाथों हिजबुल मुजाहिदीन के कथित कमांडर बुरहान वानी की मौत से उपजी है। बुरहान के मारे जाने से उठे बवंडर को महबूबा सरकार ने शुरू में बहुत कम करके आँका। उन्हें और उनके सलाहकारों को इस बात का अहसास ही नहीं था कि यह बवंडर घाटी में नई तरह के जनाक्रोश का रूप ले सकता है। एक दौर मे 'हीलिंग टच’ की नीति की पैरोकार रही महबूबा मुफ्ती ने इस जनाक्रोश को हिंसक ढंग से दबाने-कुचलने के केंद्र सरकार के सैन्यवादी नजरिए का हर स्तर पर साथ दिया। इससे कश्मीरी अवाम के बीच उनकी बची-खुची राजनीतिक विश्वसनीयता भी खत्म-सी हो गई। सूबे की मुख्यमंत्री के तौर पर वह राजनीतिक जोखिम ले कर कुछ बड़े कदम उठा सकती थीं, पर उन्होंने समय रहते ऐसा कुछ नहीं किया।